‘Padveiligheid berus by elkeen’ | Netwerk24
‘Padveiligheid berus by elkeen’
Gerrie Lubbe is vereer vir die 20 jaar wat hy by die Ry Veilig-projek betrokke was.Foto: Martinette Hay
Motoriste is Vrydag (06/12) by die vierrigting-ingang na Reitz voorgekeer en versoek om dié feestyd veilig te bestuur.
Die Ry Veilig-veldtog is vanjaar vir die 20ste keer bedryf.
Liesl Erasmus, landdros, het op die geleentheid gesê padveiligheid begin by elkeen.
“As elkeen die padreëls gehoorsaam, sal dit ’n uitkringeffek hê.”
Kaloli Tsoene, LUR vir vervoer van die Thabo Mofutsanyana-distrikmunisipaliteit, het gesê 1,2 miljoen mense sterf jaarliks wêreldwyd op paaie.
“Ons moet ons denke verander en die regte besluite neem om veilig op die paaie te wees.”
Gerrie Lubbe van Reitz, wat die veldtog begin het, het met die 20ste aanbieding daarvan as koördineerder uitgetree. ’n Koek is aan hom oorhandig om dankie te sê vir sy betrokkenheid by padveiligheid.
Sy suster, Helena, is jare gelede naby die skool in Heilbron in ’n tref-en-trap-ongeluk oorlede. Lubbe se broer was ’n lid van die skoolpatrollie en hy het gesien hoe Helena deur ’n dronk bestuurder raakgery en onder die voertuig gesleep word.